SK Úradný vestník Európskej únie C 305/3

Závery Rady z 8. júna 2010 o opatreniach na zníženie príjmu soli obyvateľstvom v záujme zlepšenia zdravia – prijatie záverov

2010/C 305/04

RADA EURÓPSKEJ ÚNIE,

1. PRIPOMÍNA

a) článok 168 Zmluvy o fungovaní Európskej únie (EÚ) (1), v ktorom sa uvádza, že pri stanovení a uskutočňovaní všetkých politík a činností EÚ sa zabezpečí vysoká úroveň ochrany ľudského zdravia, a ustanovuje, že činnosti Únie, ktoré dopĺňajú vnútroštátne politiky, sa zameriavajú na zlepšenie verejného zdravia, prevenciu ľudských chorôb a ochorení a odstraňovanie zdrojov nebezpečenstva pre telesné a duševné zdravie,

b) uznesenie Európskeho parlamentu z 12. júla 2007 o opatreniach na boj proti srdcovo-cievnym ochoreniam (2), v ktorom sa členské štáty vyzývajú, aby naďalej rozvíjali akčné plány zamerané na podporu zdravšieho spôsobu života, pokiaľ ide o zdravotné faktory súvisiace so spôsobom života, a Komisia sa vyzýva, aby podporila iniciatívy a spoluprácu so zainteresovanými stranami, ktorých cieľom je podporiť lepší stav zdravia v srdcovo-cievnej oblasti prostredníctvom lepšieho stravovania a fyzickej činnosti, ktoré majú slúžiť ako prevencia obezity, vysokého krvného tlaku a s nimi spojených komplikácií,

c) akčný plán Svetovej zdravotníckej organizácie (WHO) pre celosvetovú stratégiu prevencie a kontroly neprenosných chorôb v rokoch 2008 – 2013 (3), v ktorom sa vyzýva k zníženiu úrovne vystavenia jednotlivcov a obyvateľstva bežným meniteľným rizikovým faktorom neprenosných chorôb a ich determinantom, a zároveň k posilneniu schopnosti jednotlivcov a obyvateľstva rozhodnúť sa pre zdravší spôsob života a životný štýl, ktorý prispieva k dobrému zdravotnému stavu,

d) závery Rady zo 6. decembra 2007 (4) týkajúce sa bielej knihy Komisie o stratégii riešenia zdravotných problémov súvisiacich s výživou, nadváhou a obezitou v Európe, v ktorých sa stanovuje integrovaný prístup EÚ s cieľom prispieť k zníženiu výskytu zlého zdravotného stavu spôsobeného nesprávnym stravovaním, nadváhou a obezitou; v týchto záveroch Rady sa uvítal návrh uvedený v bielej knihe, aby členské štáty zvážili znižovanie obsahu soli ako prvú prioritu diskusie v rámci skupiny Komisie pre stravovanie a fyzickú aktivitu na vysokej úrovni (skupina na vysokej úrovni), a členské štáty sa vyzvali, aby podporovali opatrenia zamerané na zmenu v zložení potravín, aby sa znížil obsah soli, nasýtených tukov, transmastných kyselín, pridaného cukru, ako aj energetická hodnota vzhľadom na úlohu, ktorú tieto prvky zohrávajú pri vzniku neprenosných chorôb, nadváhy a obezity,

e) fórum a technické zasadnutie WHO o znižovaní príjmu soli obyvateľstvom, ktoré sa uskutočnilo 5. až 7. októbra 2006 v Paríži (5), na ktorom sa preskúmala súvislosť medzi nadmernou spotrebou soli a zdravím, a členským štátom a iným zainteresovaným stranám sa odporučilo, ako znižovať príjem soli obyvateľstvom s dlhodobým cieľom predchádzať neprenosným chorobám,

f) vedecké stanoviská Európskeho úradu pre bezpečnosť potravín, v ktorých sa uvádza, že denný príjem sodíka u väčšiny Európanov (3 – 5 g sodíka, približne 8 – 11 g soli) ďaleko prevyšuje odporúčaný denný príjem a že hlavným zdrojom sodíka v strave sú spracované potraviny, ktoré tvoria približne 70 – 75 % celkového príjmu (6);

2. DOMNIEVA SA, ŽE

a) podľa európskej štatistiky o srdcovo-cievnych chorobách z roku 2008 (7) sú srdcovo-cievne choroby príčinou takmer polovice všetkých úmrtí v EÚ, konkrétne 42 %, čo predstavuje viac než 2 milióny úmrtí, a celkové náklady spojené s týmito chorobami dosiahli v roku 2006 v EÚ 192 miliárd EUR, pričom približne 57 % tejto celkovej sumy predstavovali náklady na zdravotnú starostlivosť, 21 % bolo následkom poklesu produktivity a 22 % následkom neformálnej starostlivosti o ľudí so srdcovo-cievnymi chorobami,

b) podľa odhadov WHO je príčinou úmrtí na srdcovo-cievne choroby vysoký systolický krvný tlak, ktorý zodpovedá za 51 % zlyhaní srdca a 45 % úmrtí na ischemickú chorobu srdca (8),

c) meniaca sa demografická štruktúra EÚ si vyžaduje, aby ľudia pracovali dlhšie, pričom oslabenie organizmu v dôsledku vysokého krvného tlaku a srdcovo-cievnych chorôb negatívnym spôsobom ovplyvňujú pracovný trh (9),

d) existujú nesporné vedecké dôkazy o tom, že vysoká konzumácia soli v celej Európe je významným faktorom zvyšujúcim krvný tlak a tým aj výskyt srdcovo-cievnych chorôb a okrem vplyvu na krvný tlak môže mať priame škodlivé účinky, čím sa zvyšuje riziko zlyhania srdca, hypertrofie ľavej komory a choroby obličiek (10),

e) na riešenie tejto výzvy sú potrebné konkrétne a koordinované opatrenia, akými je zvyšovanie informovanosti verejnosti o tomto probléme a znižovanie obsahu soli v potravinách,

f) je nevyhnutné dlhodobo monitorovať pokrok, keďže dôsledky zníženého príjmu soli a súvisiacich zaťažení chorobami sa prejavia až po istom čase;

3. POUKAZUJE NA TO, že na riešenie tejto výzvy je potrebný komplexný prístup, ktorý by mal zahŕňať vnútroštátne údaje o súčasnej spotrebe soli, opatrenia na zvýšenie informovanosti verejnosti, činnosti zamerané na zmenu v zložení potravín, aby sa znížil obsah soli, a procesy monitorovania a hodnotenia.

4. VÍTA činnosť skupiny na vysokej úrovni, ako aj pokrok dosiahnutý za prvé dva roky jej pôsobenia, počas ktorých sa zabezpečila výmena informácií o politických iniciatívach a vyvíjaní koordinovaných opatrení.

5. VÍTA skutočnosť, že sa vypracoval dobrovoľný európsky rámec pre iniciatívy na vnútroštátnej úrovni týkajúce sa znižovania obsahu soli (11), ktorý je určený na podporu a posilnenie vnútroštátnych akčných plánov s cieľom realizovať vnútroštátne odporúčania alebo odporúčania WHO.

6. VÍTA opatrenia zamerané na zmenu v zložení potravín, ktoré členské štáty už prijali, ako aj podporu, s ktorou sa tieto opatrenia stretli zo strany výrobcov potravín, maloobchodníkov, reštaurácií a stravovacích zariadení, pričom sa berie do úvahy skutočnosť, že zo spracovaných potravín pochádza 70 až 75 % celkového príjmu soli.

7. PODPORUJE cieľ znížiť obsah soli v potravinách, na ktorom sa dohodlo v rámci skupiny na vysokej úrovni.

8. ZDÔRAZŇUJE, že je potrebné zabezpečiť, aby sa prístupy na vnútroštátnej úrovni zamerané na znižovanie obsahu soli navrhli takým spôsobom, aby sa dostali ku všetkým sociálno-ekonomickým skupinám spoločnosti a zahŕňali potraviny všetkých cenových kategórií.

9. POUKAZUJE NA TO, že je potrebné vziať do úvahy nadnárodný rozmer činnosti zameranej na zmenu v zložení potravín, pokiaľ ide o obsah soli, a úlohu, ktorú v tomto prístupe zohrávajú existujúce fóra viacerých zainteresovaných strán, akým je platforma EÚ pre činnosť v oblasti stravovania, fyzickej aktivity a zdravia (12).

10. ZDÔRAZŇUJE dôležitú úlohu označovania potravín ako prostriedku na poskytnutie viditeľných, jasných a zrozumiteľných informácií pre spotrebiteľa, ktoré mu umožnia vybrať si výrobok s nižším obsahom soli. V tejto súvislosti berie na vedomie rozhodnutie skupiny na vysokej úrovni používať termín „soľ“ namiesto termínu „sodík“, ktorý je skutočným cieľovým prvkom, na ktorý sa tieto iniciatívy zameriavajú, keďže termín „soľ“ je zrozumiteľnejší a predstavuje hlavnú formu, v ktorej sa sodík do potravín pridáva.

11. ZDÔRAZŇUJE potrebu monitorovať činnosti súvisiace so zmenou v zložení výrobkov, zvyšovaním informovanosti verejnosti a príjmom soli obyvateľstvom s cieľom umožniť pravidelné hodnotenie a preskúmanie politík a opatrení a sprostredkovať zistenia širokému publiku.

12. VÍTA činnosť európskej siete pre opatrenia týkajúce sa soli, ktorú zriadilo Spojené kráľovstvo po výzve WHO, aby členské štáty zriadili siete, ktoré umožnia výmenu informácií, usmernení a technických znalostí o rôznych aspektoch stratégií zameraných na znižovanie obsahu soli.

13. VYZÝVA členské štáty, aby posilnili alebo – v prípade, že sa ešte nevykonávajú – vypracovali koordinované a udržateľné vnútroštátne politiky v oblasti výživy, ako aj programy zamerané na znižovanie obsahu soli s cieľom znížiť konzumáciu soli na primeranú úroveň, a to aj prostredníctvom:

a) stanovenia realistických cieľov a zámerov vychádzajúcich z úrovne príjmu soli obyvateľstvom, ktorá je aktuálna v čase vytvárania týchto politík, a uskutočniteľných harmonogramov plnenia týchto cieľov,

b) zvyšovania informovanosti verejnosti o prospešnosti konzumácie primeraného množstva soli pre zdravie a o opatreniach, ktoré sa môžu prijať na zníženie jej príjmu, ako aj podnecovania odborného zdravotníckeho personálu k poskytovaniu informácií o potrebe znížiť obsah soli v strave,

c) nabádania výrobcov potravín a stravovacích zariadení, aby zlepšovali opatrenia zamerané na zmenu v zložení potravín tak, aby sa čo najviac znížil obsah soli v potravinách a jedlách na trhu,

d) zhromažďovania relevantných a porovnateľných informácií o príjme soli obyvateľstvom a obsahu soli v potravinách, ktoré tvoria hlavnú časť výživy na vnútroštátnej úrovni, s cieľom monitorovať a hodnotiť pokrok vnútroštátnych politík zameraných na znižovanie obsahu soli,

e) poskytovania podpory rámcu EÚ pre iniciatívy na vnútroštátnej úrovni týkajúce sa znižovania obsahu soli s cieľom znížiť jej príjem;

14. VYZÝVA Komisiu, aby:

a) prostredníctvom vykonávania rámca EÚ pre znižovanie obsahu soli pokračovala v systematickom prístupe riešenia vysokej konzumácie soli na európskej úrovni, a zároveň vzala do úvahy činnosť príslušných medzinárodných organizácií, najmä WHO,

b) naďalej výrazne podporovala členské štáty v ich úsilí o posilnenie, zachovanie alebo vytvorenie iniciatív na vnútroštátnej úrovni zameraných na dosiahnutie primeranej úrovne konzumácie soli,

c) v spolupráci s členskými štátmi pravidelne zisťovala, aká najnižšia úroveň obsahu soli sa v súčasnosti dosahuje na úrovni EÚ v jednotlivých kategóriách a podkategóriách potravín, ktoré vo všeobecnosti predstavujú hlavné zdroje soli v bežnej strave, ako nástroj na určenie toho, čo je v jednotlivých kategóriách technicky reálne,

d) podporovala činnosť členských štátov, výrobcov potravín a stravovacích zariadení zameranú na zmenu v zložení potravín a preskúmala a určila mechanizmy a nástroje, ktoré povzbudia potravinársky priemysel v tom, aby pokračoval v dosahovaní pokroku v oblasti znižovania obsahu soli v potravinách,

e) posilnila spoluprácu so zainteresovanými stranami v rámci platformy EÚ pre činnosť v oblasti stravovania, fyzickej aktivity a zdravia, najmä s cieľom podporiť opatrenia zamerané na zmenu v zložení potravín, aby sa znížil obsah soli,

f) pravidelne informovala o pokroku v činnostiach, ktoré vykonáva, pokiaľ ide o rámec EÚ pre znižovanie obsahu soli. Správy o pokroku by mali zahŕňať výsledky rokovaní a zasadnutí so spoločnosťami, ktoré sa venujú cezhraničnému obchodu, alebo európskymi obchodnými orgánmi a odvetviami, ako aj hodnotenie reakcií jednotlivých zúčastnených strán. Mali by tiež obsahovať hodnotenie vplyvu činností vykonávaných na úrovni EÚ i jednotlivých členských štátov,

g) analyzovala situáciu a opatrenia prijaté v rámci EÚ a v jej členských štátoch a v roku 2012 podala o svojich zisteniach správu.

(1) Ú. v. EÚ C 115, 9.5.2008, s. 47.

(2) http://www.europarl.europa.eu/sides/getDoc.do?type=TA&reference=P6-TA-2007-0346&language=SK&ring=B6-2007-0277

(3) http://www.who.int/nmh/publications/9789241597418/en/

(4) Dokument 15612/07.

(5) http://www.who.int/dietphysicalactivity/reducingsaltintake_EN.pdf

(6) Vedecké stanoviská pracovnej skupiny pre dietetické výrobky, výživu a alergie vydané na žiadosť Komisie týkajúce sa:

a) prípustnej hornej hranice príjmu sodíka (prijaté 21. apríla 2005) http://www.efsa.europa.eu/en/scdocs/doc/nda_opinion_ej209_sodium_v2_en1,5.pdf

b) preskúmania označovania referenčných hodnôt príjmu vybraných nutričných prvkov (prijaté 13. marca 2009) http://www.efsa.europa.eu/en/scdocs/doc/nda_op_ej1008_labelling_reference_intake_values_en.pdf

(7) Európska štatistika o srdcovo-cievnych chorobách, vydanie z roku 2008. Európska sieť srdca (European Heart Network).

(8) Celosvetové zdravotné riziká, úmrtnosť a zaťaženie chorobami spôsobené vybranými hlavnými rizikovými faktormi. WHO 2009. http://whqlibdoc.who.int/publications/2009/9789241563871_eng.pdf

(9) Kanavos, P., Östergren, J., Weber, M.A. a kol.: Vysoký krvný tlak a politika v oblasti zdravotníctva (High blood pressure and health policy). New York: Ruder Finn, Inc., 2007.

(10) FJ He a GA Mac Gregor: Komplexné preskúmanie týkajúce sa soli a zdravia a súčasné skúsenosti s celosvetovými programami na zníženie obsahu soli (A comprehensive review on salt and health and current experiences of worldwide salt reduction programmes). Žurnál ľudskej hypertenzie (Journal of Human Hypertension), 2009, č. 23, s. 363 – 384.

(11) http://ec.europa.eu/health/archive/ph_determinants/life_style/nutrition/documents/salt_initiative.pdf

(12) http://ec.europa.eu/health/ph_determinants/life_style/nutrition/platform/platform_en.htm